เหยื่อหวัดนกเวียดนามรายที่ 11
โฮจิมินห์ ซิตี้ - 29 ม.ค.48แพทย์จากโรงพยาบาลแห่งหนึ่งในนครโฮจิมินห์ ซิตี้ของเวียดนาม กล่าวว่า เด็กหญิงวัย 13 ปี เสียชีวิตจากการเป็นโรคไข้หวัดนกเมื่อเช้าวันนี้ ซึ่งนับเป็นผู้เสียชีวิตด้วยโรคดังกล่าวเป็นรายที่ 11 ในเวียดนามตลอดระยะเวลา 1 เดือนที่ผ่านมา นายแพทย์ซึ่งไม่เปิดเผยนามผู้นี้กล่าวว่า เด็กหญิงคนดังกล่าวเป็นชาวจังหวัดดองธัพที่อยู่ในภาคใต้ของเวียดนาม ได้เสียชีวิตหลังจากที่แม่ของเธอวัย 35 ปีเสียชีวิตด้วยโรคนี้เช่นเดียวกัน เมื่อวันที่ 21 มกราคมที่ผ่านมา ซึ่งเป็นวันที่นางได้เข้ารับการรักษาตัวที่โรงพยาบาล สื่อมวลชนของทางการเวียดนามรายงานว่า ผู้เสียชีวิตทั้ง 2 คน อาศัยอยู่ในพื้นที่ที่มีสัตว์ปีกเป็นจำนวนมากตายด้วยโรคนี้ และคนทั้งสองยังได้นำเอาเป็ดที่ติดเชื้อมารับประทานเป็นอาหารด้วย ขณะเดียวกันนายแพทย์ผู้นี้ยังกล่าวด้วยว่า ยังคงมีเด็กหญิงวัย 10 ปีอีกผู้หนึ่งที่ติดเชื้อเอช 5 เอ็น 1 ที่กำลังมีอาการอยู่ในขั้นวิกฤต ขณะที่มีรายงานว่า หญิงชาวกัมพูชาวัย 25 ปี ที่สงสัยว่าติดเชื้อไข้หวัดนกกำลังป่วยหนักที่โรงพยาบาลแห่งหนึ่งในจังหวัดเคียนเกียงในภาคใต้ของเวียดนามซึ่งมีพรมแดนติดกับกัมพูชาและกำลังอยู่ในระหว่างการตรวจสอบของแพทย์ว่าติดเชื้อโรคนี้หรือไม่ 
โฮจิมินห์ ซิตี้ - 29 ม.ค.48 แพทย์จากโรงพยาบาลแห่งหนึ่งในนครโฮจิมินห์ ซิตี้ของเวียดนาม กล่าวว่า เด็กหญิงวัย 13 ปี เสียชีวิตจากการเป็นโรคไข้หวัดนกเมื่อเช้าวันนี้